ગાંધીનગરમાં ગઈકાલે સોમવારે નવા સચિવાલયમાં ગેટ નંબર-૭ના નીચેથી આવેલા દીપડાએ ભારે ચકચાર મચાવી હતી. ગાંધીનગરમાં નવા સચિવાલયમાં આ પહેલીવાર દીપડો ઘુસ્યો છે, પરંતુ આ અગાઉ ગાંધીનગર અને તેની આસપાસ છેલ્લા ૭ વર્ષમાં કુલ પાંચ વખત દીપડા આવેલા જોવા મળ્યા છે. તેમાંથી ત્રણ દીપડા પકડાયા છે તો બે દીપડા છટકી જવામાં સફળ થયેલા છે. વન વિભાગના અધિકારીઓના માનવા પ્રમાણે નવા સચિવાલયમાં ઘૂસેલો આ દીપડો સાબરકાંઠાના જંગલમાંથી અહીં સુધી આવ્યો હતો. તેમાં સાબરમતી કિનારે આવેલા થર્મલ પાવર મથકમાં કોલસો લઈને આવતી ટ્રેનના ડબ્બા પરથી આ દીપડો આવ્યો હોવાનું અનુમાન નિષ્ણાતો લગાવી રહ્યા છે.